Badmintonspilleren Jan Ø. Jørgensen må vente en dag mere end andre på at komme i kamp ved VM. Fredag har hans modstander i første runde, Brice Leverdez fra Frankrig, trukket sig. - Jeg gjorde alt for at blive klar efter en ankelskade, som jeg pådrog mig i juli, men jeg må se realiteterne i øjnene, at jeg ikke er klar, og at jeg har brug for yderligere arbejde med min fysioterapeut. - Jeg vil gøre mit bedste for at være klar til turneringerne i september, skriver Brice Leverdez på Instagram. Franskmanden har tidligere været en favoritdræber ved VM. I Glasgow i 2017 slog han den daværende verdenstoer Lee Chong Wei ud efter en maratonkamp. Møder højst sandsynligt Sugiarto Jan Ø. Jørgensens første VM-kamp bliver derfor først tirsdag, hvor han i anden runde møder enten indonesiske Tommy Sugiarto eller Niluka Karunaratne fra Sri Lanka. Sugiarto er nummer 16 i verden og må af den grund regnes som storfavorit mod Karunaratne, der blot er nummer 130 på verdensranglisten. Bliver det indonesisk sejr, vil det være Jan Ø. Jørgensens fjerde møde med Tommy Sugiarto. Deres seneste indbyrdes kamp var i 2018, hvor danskeren vandt i tre sæt. Den forsvarende verdensmester i herresingle, japanske Kento Momota, er favorit til VM-guldet. Danmarks største medaljehåb i kategorien er Anders Antonsen. Viktor Axelsen, der blev verdensmester i 2017, er skadet og derfor ikke VM-aktuel. VM i badminton spilles i Basel i Schweiz fra 19.-25. august. TV 2 SPORT sender fra mesterskabet alle dage.

Referat:
Tre dage før VM-start har Jan Ø. Jørgensens modstander i første runde meldt afbud.